ໃນລັດ ຄາລິຟໍເນຍ, ປະຊາຊົນ ທີ່ບໍ່ມີບ່ອນຢູ່ອາໄສ ກໍສາມາດລົງຄະແນນສຽງ ເລືອກຕັ້ງໄດ້ຄືກັນ
ມີຕູບຜ້າຫຼາຍສິບພັນອັນຕ້ອງຢູ່ຖະໜົນຕ່າງໆໃນນະຄອນ ລອສ ແອນເຈີລິສ. ແລະ ເວລາຜ່ານໄປທຸກເດືອນ, ມັນກໍຈະມີຕູບຜ້າອັນໃໝ່ປາກົດຂຶ້ນມາ.
ສານໃນລັດຄາລິຟໍເນຍ ໄດ້ຕັດສິນວ່າ ຜູ້ທີ່ບໍ່ມີບ່ອນຢູ່ອາໄສສາມາດລົງທະບຽນ ເພື່ອລົງຄະແນນສຽງຢູ່ສະຖານທີ່ໆເຂົາເຈົ້າເວົ້າວ່າເຂົາໃຊ້ເວລາສ່ວນໃຫຍ່ຢູ່ນັ້ນ ບັນດາອາສາສະໝັກໄດ້ລົງໄປສະຖານທີ່ຕ່າງໆບ່ອນທີ່ເຂົາເຈົ້າເຕົ້າໂຮມກັນ ເພື່ອຊ່ວຍເຫຼືອຜູ້ບໍ່ມີບ່ອນຢູ່ອາໄສລົງທະບຽນ ນັກຂ່າວວີໂອເອ ແອນເຈລີນາ ແບັກດາຊາຢານ ມີລາຍງານ, ເຊິ່ງ ພຸດທະສອນ ຈະນຳລາຍລະອຽດ ມາສະເໜີທ່ານໃນອັນດັບຕໍ່ໄປ ມີຕູບຜ້າຫຼາຍສິບພັນອັນຕ້ອງຢູ່ຖະໜົນຕ່າງໆໃນນະຄອນ ລອສ ແອນເຈີລິສ ແລະ ເວລາຜ່ານໄປທຸກເດືອນ, ມັນກໍຈະມີຕູບຜ້າອັນໃໝ່ປາກົດຂຶ້ນມາ ຂໍ້ມູນຂອງເມືອງໄດ້ສະແດງໃຫ້ເຫັນວ່າ ຕົວເລກຂອງປະຊາຊົນທີ່ບໍ່ມີບ່ອນຢູ່ອາໄສໃນນະຄອນ ລອສ ແອນເຈີລິສ ແມ່ນກຳລັງເພີ່ມຂຶ້ນຢ່າງຕໍ່ເນື່ອງ, ເຊິ່ງມີຫຼາຍກວ່າ 66,000 ຄົນໃນເວລານີ້ແມ່ນດຳລົງຊີວິດໂດຍບໍ່ມີເຮືອນຖາວອນຢູ່ ການສຳຫຼວດປະຊາກອນແຫ່ງຊາດຂອງ ສະຫະລັດ ທີ່ກຳ ລັງດຳເນີນຢູ່ໃນເວລານີ້ຈະຊ່ວຍບັນດາເຈົ້າໜ້າທີ່ປັບປຸງຕົວເລກດັ່ງກ່າວ ທ່ານ ທຣອຍ ວອນ, ຜູ້ອຳນວຍການໃຫຍ່ຂອງອົງການ Los Angelis Misson ກ່າວວ່າ “ໃນທົ່ວລັດຄາລິຟໍເນຍ, ລວມທັງນະຄອນ ລອສ ແອນເຈີລິສ, ຕາມປະຫວັດສາດແລ້ວມັນມີການນັບຕົວເລກທີ່ຕໍ່າກວ່າຈຳນວນທີ່ແທ້ຈິງໃນຊຸມຊົນຂອງພວກເຮົາ ແລະ ສະນັ້ນພວກເຮົາຈຶ່ງໄດ້ໃຊ້ຄວາມພະຍາຍາມເປັນຢ່າງສູງເພື່ອຮັບປະກັນວ່າ ປະຊາຊົນຈະຖືກນັບຢ່າງຖືກຕ້ອງ ” ມັນມີກົດລະບຽບການນັບບາງຢ່າງດຳເນີນຢູ່ໃນທຸກມື້ນີ້ ຕົວຢ່າງ, ຖ້າຄົນທີ່ບໍ່ມີ ບ່ອນຢູ່ອາໄສແມ່ນນອນຢູ່ກາງຖະໜົນ, ພະນັກງານສຳຫຼວດພົນລະເມືອງຈະບໍ່ໄດ້ຮັບອະນຸຍາດໃຫ້ປຸກລາວຕື່ນ ເພື່ອເຂົ້າຮ່ວມໃນການສຳຫຼວດພົນລະເມືອງ ມັນພຽງພໍທີ່ຈະໝາຍໃນກ່ອງຂອງໃບສຳຫຼວດພົນລະ ເມືອງ ເພື່ອນັບຄົນຜູ້ນັ້ນ ແລະ ກ້າວໄປໜ້າຕໍ່ ໃນຂະນະດຽວກັນ, ທີ່ພັກອາໄສຂອງຜູ້ບໍ່ມີເຮືອນຢູ່ໃນລັດຄາລິຟໍເນຍ ແມ່ນກຳລັງຊ່ວຍເຫຼືອຜູ້ອາ ໄສຢູ່ໃນພື້ນທີ່ລົງທະບຽນເພື່ອລົງຄະແນນສຽງໃນການເລືອກຕັ້ງເດືອນພະຈິກນີ້ ທ່ານ ທຣອຍ ວອນ ກ່າວວ່າ “ມັນມີການເຂົ້າໃຈຜິດຫຼາຍທີ່ວ່າຜູ້ບໍ່ມີບ່ອນຢູ່ອາໄສແມ່ນບໍ່ໄດ້ເປັນຫ່ວງກ່ຽວກັບສິ່ງອື່ນ ນອກຈາກສິ່ງຂອງຈຳເປັນປະຈຳວັນໃນຊີວິດ ນັ້ນບໍ່ແມ່ນຄວາມຈິງ ຫຼາຍຄົນໃນເວລານີ້ໄດ້ກາຍເປັນຜູ້ບໍ່ມີບ່ອນຢູ່ອາໄສຍ້ອນ COVID ເຂົາເຈົ້າສູນເສຍວຽກງານຂອງເຂົາ ເຈົ້າ, ເຂົາເຈົ້າບໍ່ສາມາດທີ່ຈະຈ່າຍຄ່າເຊົ່າບ້ານ ສະນັ້ນຫຼາຍຄົນທີ່ບໍ່ມີບ່ອນຢູ່ອາໄສຕອນນີ້ບໍ່ໄດ້ຈຳເປັນວ່າຕ້ອງເປັນຄົນຕິດຢາ; ມັນເປັນຍ້ອນສະຖານະການທີ່ເຂົາເຈົ້າຕ້ອງຈົບລົງດ້ວຍການບໍ່ມີບ່ອນຢູ່ອາໄສ ” ທ້າວ ພອລ ແມ່ນໄດ້ອາໄສຢູ່ເຂດ ສກິດ ໂຣວ (Skid Row) ມາຫຼາຍປີແລ້ວ ເປັນເຂດທີ່ຕັ້ງຢູ່ໃນຕົວເມືອງ ລອສ ແອນເຈີລິສ ລວມທັງນຶ່ງໃນເຂດທີ່ມີປະຊາກອນທີ່ບໍ່ມີບ່ອນຢູ່ອາໄສທີ່ໃຫຍ່ທີ່ສຸດ ແລະ ສະໝ່ຳສະເໝີທີ່ສຸດໃນປະເທດ ທ້າວ ພອລ ເວົ້າວ່າ ລາວ ແລະ ຄົນອື່ນໆຢູ່ເຂດ ສກິດ ໂຣວ ໄດ້ໃຊ້ເວລາຫຼວງຫຼາຍປຶກສາຫາລື ກ່ຽວກັບ ຜົນຂອງການເລືອກຕັ້ງປະທານາທິບໍດີ ທ້າວ ພອລ ຜູ້ບໍ່ມີບ່ອນຢູ່ອາໄສກ່າວວ່າ “ຂ້ອຍມັກພວກເຂົາເຈົ້າທັງສອງ ຄົນນຶ່ງແມ່ນກຳລັງຮຽນການເມືອງ, ແລະ ອີກຄົນນຶ່ງແມ່ນຮູ້ຈັກການເມືອງຫຼາຍໂພດ ” ໃນການເລືອກຕັ້ງທີ່ຜ່ານມາ, ສະຖານທີ່ເລືອກຕັ້ງແມ່ນໄດ້ເປີດໃນທີ່ພັກອາໄສຂອງຜູ້ທີ່ບໍ່ມີເຮືອນຢູ່ ແຕ່ມັນຈະບໍ່ເກີດຂຶ້ນອີກໃນປີນີ້ ຍ້ອນໂຣກລະບາດໄວຣັສໂຄໂຣນາ ແຕ່ກົງກັນຂ້າມ, ຜູ້ທີ່ບໍ່ມີບ່ອນຢູ່ອາໄສແມ່ນໄດ້ຮັບອະນຸຍາດໃຫ້ໃຊ້ທີ່ຢູ່ຂອງບ່ອນພັກອາໄສ ເພື່ອຮັບບັດລົງຄະແນນສຽງທາງໄປສະນີຂອງເຂົາເຈົ້າ